Vec C‑657/15 P
Viasat Broadcasting UK Ltd
proti
TV2/Danmark A/S
„Odvolanie – Štátna pomoc – Článok 107 ods. 1 ZFEÚ – Vysielanie vo verejnom záujme – Opatrenia, ktoré prijali dánske orgány voči dánskemu vysielateľovi TV2/Danmark – Pojem ‚pomoc poskytovaná štátmi alebo zo štátnych prostriedkov‘ – Rozsudok Altmark“
Abstrakt – Rozsudok Súdneho dvora (prvá komora) z 9. novembra 2017
1.        Pomoc poskytovaná štátmi – Pojem – Pomoc pochádzajúca zo štátnych prostriedkov – Pojem štátne prostriedky – Príjmy verejnoprávneho vysielateľa pochádzajúce z predaja jeho reklamného priestoru prostredníctvom iného verejnoprávneho podniku – Príjmy spravované verejnoprávnymi podnikmi, ktoré sú zriadené, vlastnené a poverené štátom – Zahrnutie
(Článok 107 ods. 1 ZFEÚ)
2.        Odvolanie – Dôvody – Návrhy, ktoré nesmerujú k úplnému alebo čiastočnému zrušeniu výroku napadnutého rozsudku – Neprípustnosť
(Rokovací poriadok Súdneho dvora, článok 169 ods. 1)
1.      Článok 107 ods. 1 ZFEÚ sa má vykladať v tom zmysle, že príjmy verejnoprávneho vysielateľa pochádzajúce z predaja jeho reklamného priestoru prostredníctvom iného verejnoprávneho podniku predstavujú štátne prostriedky, keďže celý tok týchto príjmov až po ich prevod na uvedeného vysielateľa je upravený vnútroštátnymi právnymi predpismi, podľa ktorých je poslaním štátom osobitne poverených verejnoprávnych podnikov správa uvedených príjmov.
Pojem zásah „zo štátnych prostriedkov“ v zmysle tohto ustanovenia má totiž za cieľ začleniť okrem výhod priamo poskytovaných štátom, výhody poskytnuté prostredníctvom verejných alebo súkromných inštitúcií, ktoré tento štát zriadil alebo poveril tak, aby riadili pomoc. V tomto ohľade právo Únie nemôže pripustiť, aby samotné vytvorenie autonómnych inštitúcií poverených rozdeľovaním pomoci umožnilo obísť pravidlá vzťahujúce sa na štátnu pomoc.
Pokiaľ navyše prostriedky verejnoprávnych podnikov spadajú pod kontrolu štátu, a teda sú v jeho dispozícii, tieto prostriedky patria pod pojem „štátn[e] prostriedk[y]“ v zmysle článku 107 ods. 1 ZFEÚ. Štát totiž môže veľmi dobre prostredníctvom svojho rozhodujúceho vplyvu na také podniky usmerňovať použitie ich prostriedkov na prípadné financovanie osobitných výhod v prospech iných podnikov. Okolnosť, že predmetné prostriedky riadia subjekty, ktoré nie sú verejnými orgánmi alebo že majú súkromný pôvod, nemá v tomto ohľade žiadny vplyv.
(pozri body 36, 37, 39, 40, 42, 43, 45)
2.      Pozri text rozhodnutia.
(pozri body 66 – 69)